**Britpop-legenden Liam Gallagher og genopstandne Village People til Tinderbox**

*Årets første tilføjelser til musikplakaten på Tinderbox er hermed offentliggjort, og foruden den tidligere Oasis-forsanger, byder Tinderbox også velkommen til blandt andre disco-fællesskabet Village People, soul-talentet Michael Kiwanuka og det danske hip hop-es Kesi.*

”Wonderwall” er mere end rigelig information, når lyden af **Liam Gallaghers** upolerede og ikoniske stemme skal frembringes for det indre øre. På notorisk nonchalant vis stod han i 90’erne i spidsen for britpop-fænomenet Oasis, og hans fængende vokal er til stadighed synonym med udødelige hits som ”Don’t Look Back In Anger” og ”Champagne Supernova”. Selvom Oasis er fortid, omfavner Gallagher stadig datidens mesterværker, i tæt forening med egne anmelderroste solo-værker, når han går på scenen i eget navn. At Liam Gallagher er one of a kind understregede MTV, da de i 2019 overrakte den parka-klædte ener en ”Rock Icon Award” som den første nogensinde.

Det bliver en fænomenal, festlig og forenende fest, når legendariske **Village People** går på scenen og skruer op for megahits som ”In the Navy”, ”Macho Man” og ”YMCA” iført karakteristiske alter-ego-outfits som blandt andet motorcyklist, indianer – og ikke mindst som politimand. Sidstnævnte bæres af bandets originale forsanger, Victor Willis, der står i front for festen efter mere end 30 års pause. 100 millioner solgte albums på verdensplan taler for sig selv, og nu kan det ikoniske band helt sensationelt opleves på dansk jord til sommer.

Siden debutalbummet ”Love & Hate” fra 2012 har den britiske soul-sensation **Michael Kiwanuka** tryllebundet sit publikum med kompositioner, hvor et detaljespækket musikalsk univers komplementerer hans næsten meditative stemme til perfektion. At opleve Kiwanuka live er en omsluttende og inderlig oplevelse, hvor perler som ”Home Again” og ”Cold Little Heart” smyger sig direkte ind i sjælen og leder tankerne i retning af både Otis Redding og Bill Withers.

Med britiske **Bring Me The Horizon** er der lagt op til et brag af en metalcore-energiudladning på Tinderbox. Bandet udgav sidste år deres sjette studiealbum ”Amo”, som byder på en eklektisk blanding af hedonistisk pop, elektronik og hårdtpumpet rock. Bring Me The Horizon er garant for store armbevægelser på både lyd- og scenografisiden.

Siden debuten med singlen ”Født i Dag” i 2011 har rap-fænomenet **Kesi** taget Danmark med storm. Som en del af rapkollektivet B.O.C er han et af de altdominerende navne i ny dansk urbanmusik og ikke mindst kunstneren bag kæmpehits som ”Mamacita” og ”Su Casa”.  
**Snoh Aalegra** er med sit unikke hiphop-inspirerede univers i pirrende forening med en sprød R&B-vokal garant for en storslået musikoplevelse. Det svensk-fødte stortalent er rykket til Los Angeles, og står netop på vippen til sit helt store internationale gennembrud, hvor parallellerne oplagt kan drages til smooth-soul-operatøreren, Sade.

På Magicbox er der yderligere tre sublime tilføjelser til årets DJ-line-up. **DallasK** er hjernen bag ”In The name Of Love”-remixet, og har siden 2010 produceret et utal af hits og samarbejdet med blandt andre Tiësto og Martin Garrix. Den hollandske trance-duo **W&W** fik deres store kommercielle gennembrud i 2014 med singlen ”Bigfoot”, og sammen med **Regard**, som strøg direkte til tops i hele verden i 2019 for sit house-cover af ”Ride It”, er der endnu en massiv runde navne til Magicbox-festen.

-Vi glæder os over dagens tilføjelser til programmet. Fra sjove og samlende Village People, som uden tvivl vil skabe verdens største fest foran scenen, til det flabede rockikon Liam Gallagher med sin palette af udødelige rockklassikere fra Oasis-tiden til den nye soul-diva Snoh Aalegra, som jeg personligt ser meget frem til at se. Jeg synes, vi viser, hvad Tinderbox kan med sin musikalske bredde, og glem så ikke Magicbox-programmet, som med de seneste tilføjelser ser ud til at blive noget af det stærkeste, vi har præsenteret til dato, siger festivalchef for Tinderbox, Brian Nielsen.

Bring Me The Horizon, Kesi, Snoh Aalegra, W&W og Regard spiller torsdag den 25. juni.

Village People, Liam Gallagher og DallasK spiller fredag den 26. juni.

Michael Kiwanuka spiller lørdag den 27. juni.

Tinderbox 2020 finder sted i Tusindårsskoven i Odense den 25.-27. juni 2020. Billetter kan købes på Tinderbox.dk.

**Foreløbigt program:**

AJ Tracey // Armin Van Buuren // Banks // Bring Me The Horizon // Clara // DallasK // Folkeklubben // Hayden James // Jonah Blacksmith // Jung // Kashmir // Kesi // Lenny Kravitz // Liam Gallagher // Lukas Graham // Meduza // Michael Kiwanuka // Nonsens // Oliver Heldens // Parov Stelar // Post Malone // Regard // Shapov // Snoh Aalegra // Spleen United // Toby Green // Village People // W&W // Zara Larsson